Moskvadan uchgan samolyot tuman sababli Urganch aeroportiga qo‘na olmadi

Urganch va Andijonda quyuq tuman hukm surayotgani sababli bir qator aviareyslar kechiktirilmoqda. Bu haqda Uzbekistan Airports xabar qildi.
Ma’lum qilinishicha, tuman sababli Moskvadan uchib kelayotgan “Aeroflot” aviakompaniyasiga tegishli bortida 131 yo‘lovchi bo‘lgan samolyot soat 06:40 da Urganch aeroportiga qo‘na olmagan va Nukusdagi zaxira aerodromiga yo‘l olgan.
Shuningdek, Uzbekistan Airways’ga tegishli Urganch—Toshkent reysi ham kechiktirilgan. Samolyot 08:20 da uchishi, Toshkentdan so‘ng Istanbulga parvoz qilishi kerak edi.
“Biroq Urganch aeroporti hali ham tuman bilan qoplangan. Ko‘rish masofasi 200 metrdan 400 metrgacha yaxshilangan. Uchish uchun maqbul ko‘rsatkich esa 800 metrni tashkil qiladi. Mutaxassislar fikricha, tuman 11:00 dan 11:30 gacha oraliqda tarqaladi”, — deyiladi xabarda.
Tuman Toshkent—Andijonga reysini ham kechiktirgan. Samolyot 08:30 da parvoz qilishi kerak edi, biroq qabul qiluvchi aeroportdagi tuman tufayli u hamon Toshkentda bo‘lib turibdi. Samolyot taxminan soat 12:00 da uchishi kutilmoqda.